**ELS PROFESSIONALS DE LA MEDIACIÓ, DIFUSIÓ, EDUCACIÓ I ATENCIÓ AL PÚBLIC DELS CENTRES CULTURALS I PATRIMONIALS DEMANEN UN CONVENI DE LA CULTURA**

Des de la UGT de Catalunya hem creat la **PLATAFORMA DE LA CULTURA**, un grup de treball obert a tots els treballadors i les treballadores del sector (uns 1.500, tant en el sector públic com el privat) que incorpora professionals amb diferents categories, experiències i recorreguts del sector.

El món de la Cultura ha patit una degradació constant en els darrers anys i qui més ha patit aquesta situació hem estat els treballadors i les treballadores, amb unes retallades i una precarització ja insuportables.

Molts treballadors i treballadores de centres culturals de renom tenim, per exemple, un sou mig de 5 euros bruts l’hora, contracte d’obra i servei, patim canvis freqüents d’horari i estem subcontractats per empreses privades sense cap garantia de subrogació quan una altra n’assumeix el servei. I l’Administració Pública no només facilita, sinó que fomenta aquestes practiques.

Les persones que integrem la Plataforma som treballadors i treballadores que hem fet una professió d’allò que vam iniciar com una feina temporal, i que per això exigim que se’ns consideri professionals a tots els nivells i des de tots els àmbits.

Per aquesta raó cal revisar amb urgència les situacions actuals que s’estan donant en el sector: congelació salarial, revisió de les categories que s’estan aplicant en les contractacions i les tasques concretes que es vénen realitzant en els diferents centres. Volem fer possible la creació, dignificació, professionalització i estabilització d’un sector tan important per a la Cultura del nostre país.

**Quins són els nostres objectius?**

1.- Des de la Plataforma pensem que cal impulsar una **PROFUNDA REVISIÓ conjunta dels mecanismes pressupostaris i tècnics en la contractació de serveis** que inclouen tasques com la gestió, difusió, mediació, educació i atenció al públic en centres culturals i patrimonials. Aquesta revisió ha d’estar encaminada a una progressiva professionalització del sector i a una millora en la qualitat de l’atenció dirigida a la ciutadania en els equipaments culturals.

2.- Entenem com a pas previ imprescindible la creació d’una taula sectorial que afavoreixi que empreses i sindicats, conjuntament i amb voluntat de diàleg negociïn un nou marc laboral regulador, el **CONVENI DE LA CULTURA**, que millori les condicions de treball dels professionals en aspectes com: categories professionals, taules salarials, formes contractuals, aplicació de subrogacions, sistemes formatius i la conciliació familiar i laboral; àmbits tots ells, menystinguts en l’actualitat.

3.- Elaboració d’un **CODI DE BONES PRÀCTIQUES específic en la contractació d’aquests serveis externs**, que posi l’accent en: garantir unes mínimes condicions econòmiques i tècniques en les licitacions públiques, en revisar les clàusules contractuals poc clares o susceptibles de ser considerades abusives i, per últim, en un seguiment continuat i una supervisió conjunta del compliment d’aquests aspectes en futures licitacions.

Aquest Codi ha d’observar els següents punts:

* Respecte per a les condicions laborals dels professionals i a les condicions pactades en el conveni.
* Evitar adjudicacions basades en preus baixos per sobre de la qualitat tècnica dels serveis, que suposin un empitjorament en les condicions dels treballadors.
* Reconeixement del perfil professional i formatiu explícit dels treballadors i les treballadores que suposi l’adequació de les dotacions pressupostàries que posin en primer terme la tasca dels professionals per sobre d’altres aspectes o consideracions. Els professionals hem de ser considerats el principal valor del teixit cultural.
* Acabar amb l’exigència del treball gratuït.
* Racionalització i reconeixement dels serveis extraordinaris i fora dels horaris habituals que impedeixen l’estabilitat i la conciliació de la vida familiar i laboral.
* Afavorir el desenvolupament d’una carrera professional en el sector a través de l’ampliació de l’oferta pública de treball i atorgament de puntuació extra, en funció de l’experiència i l’afinitat, als treballadors prèviament externalitzats en optar a aquestes places.

Així mateix, proposem la creació d’una Taula Paritària que permeti als treballadors fer un seguiment i control del compliment del Codi de Bones Pràctiques per part de la patronal i l’administració pública, en les adjudicacions que es duguin a terme.

4.- Considerar el Codi de Bones Pràctiques i el Conveni de la Cultura com a marcs referencials bàsics, tant jurídics com tècnics, per a concórrer en les licitacions públiques, amb l’objectiu de **garantir unes condicions mínimes per a les empreses i els treballadors del sector i en benefici d’una major qualitat en la gestió cultural en l’àmbit territorial català**.

5.- Des de la Plataforma concebem la Cultura com un valor imprescindible per al desenvolupament social. Nosaltres, com a professionals de la mediació, difusió i gestió culturals i patrimonials, volem incidir de manera directa en la construcció d’aquesta nova manera d’entendre la Cultura, i això només és possible si els treballadors i les treballadores del sector tenim unes condicions de treball dignes.



****

**#PlataformaCultura**